Väikese heakskiidetud muudatusega koonddokumendi avaldamine kooskõlas määruse (EL) nr 1151/2012 artikli 53 lõike 2 teise lõiguga

(2020/C 208/06)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia.

KOONDDOKUMENT

„Mela di Valtellina“

ELi nr: PGI-IT-0574-AM01 – 17.2.2020

KPN () KGT (X)

1. Nimetus(ed)

„Mela di Valtellina“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

„Mela di Valtellina“ tootmiseks kasutatakse järgmisi sorte: ’Red Delicious’, ’Golden Delicious’ ja ’Gala’. Tarbimisse lubatud viljadel peavad olema järgmised omadused: ’Red Delicious’: sile, paks ja tugevalt säravpunane (üle 80 % ulatuses) väliskest, millel ei ole vaha, õli ega korgistumist ja mis talub käitlust. Piklik, tiputa koonuse kujuline ja viie kühmuga, mis annavad sellele veidi viisnurka meenutava ristläbilõike. Minimaalne läbimõõt on 65 mm. Minimaalne suhkrusisaldus on üle 10 °Bx. Viljaliha: valge ja keskmise tugevusega õunalõhnaga. Tugev mee, jasmiini ja aprikoosi lõhn. Väga krõmpsuv ja mahlane. Domineerib magus maitse, aga tunda on ka piisavalt haput ja keskmise tugevusega lõhna. Mõru maitse puudub. Viljaliha tugevus ei tohi olla alla 5 kg/cm2. Sorti ’Golden Delicious’ iseloomustab alljärgnev: valminult erekollane väliskest, millel ei ole vaha, päikesepoolsel poolel vahel roosa, võib esineda korgistumist; talub käitlust halvasti. Ümmargune või piklik, tiputa koonuse kujuline, ristlõikes madalad vaod. Minimaalne läbimõõt on 65 mm. Minimaalne suhkrusisaldus on üle 11,5 °Bx. Viljaliha on kreemjasvalge, tugeva õunalõhnaga, keskmise tugevuse, krõmpsuvuse ja mahlasusega ning jahusus puudub peaaegu täielikult. Seda vilja eristab magusus, kuigi on tunda ka küllaltki palju haput, mis viitab värskusele. Keskmise tugevusega õunalõhnaga. Mõru maitse puudub. Viljaliha tugevus ei tohi olla alla 5 kg/cm2. ’Galal’ on järgmised omadused: säravpunane väliskest (tavasordil vähemalt 30 % ja täiustatud kloonidel vähemalt 65 % koorest punane). Lühike, tiputa koonuse kujuline ja viie suhteliselt silmatorkava kandiga. Minimaalne läbimõõt on 65 mm. Minimaalne suhkrusisaldus on üle 11 °Bx. Viljaliha on kreemjasvalge ja keskmise tugevusega õunalõhnaga. Keskmise tugevusega ja väga mahlane ning jahusus puudub täielikult. Maitse on magus, veidi hapukas ning lõhn keskmise tugevusega ja meeldiv. Mõru maitse puudub. Viljaliha tugevus ei tohi olla alla 5 kg/cm2. Tarbimisse lubatakse Ekstra ja I kvaliteediklassi viljad.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Tootmisetapid, mis peavad toimuma määratletud geograafilises piirkonnas

Kõik toomisetapid peavad toimuma määratletud geograafilises piirkonnas.

3.5. Registreeritud nimetusega toote viilutamise, riivimise, pakendamise jm erieeskirjad

„Mela di Valtellina“ toimetatakse tarbijani lainepapist karpides, pappalustel, puitkastides, taaskasutatavast plastist kastides ja suletud pakendites (alused, karbid ja kotid).

3.6. Registreeritud nimetusega toote märgistamise erieeskirjad

Suletud pakendil või igal õunal eraldi peavad olema sõnad „Mela di Valtellina“ – „Indicazione Geografica Protetta“ [„kaitstud geograafiline tähis“] või selle lühend „IGP“ [„KGT“] selges ja hästi loetavas kirjas, mis on muust sealsest tekstist suurem. Üksikkleebiste kasutamise korral peavad need olema pakis vähemalt pooltel viljadel. Kui selliseid kleebiseid ei kasutata, peavad viljad olema suletud pakendites. Logol on esitatud tekst „Mela di Valtellina – Indicazione Geografica Protetta“. Logo värvinõuded on järgmised: punane (pantone red 032), roheline (pantone 355) ja must (100 %). Kasutatav kirjatüüp on Futura Bold.

4. Geograafilise piirkonna täpne määratlus

„Mela di Valtellina“ tootmispiirkond hõlmab Sondrio provintsi järgmisi omavalitsusi: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell’Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Nordoga, Grosio, Grosotto, Lovero, Mantello, Mazzo di Valtellina, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant’Agata, Traona, Tresivio, Verceia, Vervio, Villa di Chiavenna ja Villa di Tirano.

5. Seos geograafilise piirkonnaga

„Mela di Valtellina“ tootmispiirkonna eripära seisneb selle soodsas asukohas – Valtellina orus. Org kulgeb ida-lääne suunaliselt, põhja poolt kaitsevad seda Reetia Alpid ja lõunast Orobie eel-Alpid. Kliima on seetõttu väga mahe, õhuvahetust kujundab kuum ja kuiv tuul föön, mis põhjustab temperatuuri tõusu ja õhuniiskuse langust. Oru kõrgus merepinnast jääb vahemikku 200–900 meetrit, mille tõttu on õunaaedades palju valgust ja hea õhuvahetus. Õunaaiad asuvad peamiselt uhtelise päritoluga nõlvadel, mille struktuur on jämedakoeline ja vett hästi läbilaskev, seisev vesi praktiliselt puudub ning pinnas on vähehappeline või happeline.

Organoleptiline analüüs on toonud välja kolme „Mela di Valtellina“ õunasordi ühised omadused, milleks on tugev, tihke, krõmpsuv ja aromaatne viljaliha. Täpsemalt:

— sordi ’Gala’ viljaliha on suhteliselt tihke ja väga mahlane ega ole üldse jahune; maitse on magus, vähese happesusega, üldse mitte mõru, lõhn meeldiv ja keskmise tugevusega;

— sort ’Golden Delicious’ on keskmiselt tugeva, krõmpsuva ja mahlaka viljalihaga ning üldse mitte jahune; maitse on magus ja lõhn tugev;

— sort ’Red Delicious’ on tugeva lõhnaga, milles on tuntav mee, jasmiini ja aprikoosi nüanss; viljaliha on väga tugev, krõmpsuv ja mahlane, lõhn keskmise tugevusega.

Need õunad on ka väga intensiivne värvusega ning väga kena pikliku kujuga. Neid omadusi toob eriti hästi esile rohke päikesevalgus, mille annab kasvamine orus (vt punkt 4).

„Mela di Valtellina“ sai tuntuks pärast II maailmasõda ning tänu rohketele puu- ja juurviljaühistutele, kes koostöös ülikoolide erialainstituutidega on õunakasvatussektorit Valtellina orus edendanud, on selle kuulsus aja jooksul üha kasvanud. Juba 1968. aastal toimus Ponte in Valtellinas aiandusühenduse Società Orticola Italiana eestvedamisel teine mägismaa puuviljakasvatuse riiklik konverents ning 1983. aastal mägismaa puuviljasortide valiku ja kasvatamise täiustamise konverents. Õunu kasvatatakse mitmesuguseid ühtseks kogumiks saanud traditsioonilisi tavasid järgides. Praegu kasutatakse neid professionaalses õunakasvatuses, millest on aastate jooksul kujunenud oru majanduse üks alustala. Sellega on omakorda seotud mitmesugused kõrvaltegevused, nagu mehhaniseerimine, niisutussüsteemid, tehniliste vahenditega varustamine, turustamisteenused, pakendamine ja transport. Tänu Valtellina oru õunakasvatusele on piirkonda tehtud ka suuri investeeringuid (nt Consorzio Sponda Soliva hallatav niisutussüsteem 2 000 hektaril). See seati sisse 1970ndatel Euroopa Põllumajanduse Arendus- ja Garantiifondi toel saadud laenudega. Oru õunte aastatega üha kasvav populaarsus tarbijate seas tuleneb tootmispiirkonna eripäradest. Oru ida-läänesuunaline asend, mis on puuviljakasvatusega tegelevates Alpi piirkondades ainulaadne, tagab õunaaiale maksimaalse päikesevalguse, mille tõttu on vilja väliskest punktis 3.2 osutatud omadustega. Paiga geomorfoloogiline asend, mis tagab hea päikesevalgusega varustatuse, ning suur päevaste ja öiste temperatuuride erinevus, kobe pinnas, milles ei esine seisvat vett, ja tasakaalus vihma- ja kuivaperioodid tagavad õunte valmimiseks optimaalse keskkonna, mille tõttu on viljaliha tugev ja krõmpsuv ning kuju teistest piklikum ja madalate vagudega. Need kolm kaitstud geograafilise tähise alla kuuluvat sorti on Valtellina oru õunakasvatuse kõige paremad esindajad. Just need kolm sorti – ’Golden Delicious’, ’Red Delicious’ ja ’Gala’ – on kujunenud nii tarbijate kui ka tootjate lemmikuks, sest just neis kolmes peegelduvad kõige paremini piirkonna iseärasused (sh inimtegur). Ala eripära ja kasvatajad, kes on oma töös aastate vältel jäänud ustavaks orgu ja mägesid heaperemehelikult kasutavatele kasvatustehnikatele, samuti tootjate juba 1980ndatel alguse saanud soov teadvustada tarbijaid pakendil õunte kvaliteetsusest, rõhutades nende pärinemist Valtellina orust, on aidanud kaasa toote laiale levikule Itaalia ja välismaa tarbijate seas. Seda kinnitab ka asjaolu, et „Mela di Valtellinat“ müüakse tänapäeva suurpoodides ja spetsialiseeritud müügikohtades kõrgema kategooria kaubana. 1968. aastal oli sordi ’Golden Delicious’ õunte keskmine tootjahind 85 liiri (ITL) kilogramm ja ’Red Deliciousil’ 80. 1974. aastal oli hind tõusnud juba vastavalt 105 ja 110 liirini. Mõne aastaga hind kolmekordistus ja 1979 aastaks oli ’Golden Deliciousi’ hind 330 ITL/kg ja ’Red Delicious’ maksis 420 ITL/kg. 1987. aastaga alanud kümnendil oli keskmine hind vastavalt 680 ja 830 ITL/kg. Aastast 1996 kuni tänaseni on hindade kasvutendents üha jätkunud, 2006. aastal oli ’Golden Deliciousi’ hind 0,31 eurot kilo ning ’Red Deliciousil’ ja ’Galal’ 0,37. Need hinnad olid sama sordi keskmisest riigisisesest hinnast vähemalt 10 % kõrgemad.

Viide tootespetsifikaadi avaldamisele

(Määruse artikli 6 lõike 1 teine lõik)

Toote spetsifikaadi terviktekstiga saab tutvuda aadressil

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse Itaalia põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ [kvaliteet] (ekraanil ülal paremal), seejärel „Prodotti DOP IGP e STG“ [KPNi, KGT või GTE tooted] (ekraanil vasakus ääres) ja lõpuks „Disciplinari di Produzione all’esame dell’UE“ [ELile hindamiseks esitatud tootespetsifikaadid].

(1) ELT L 179, 19.6.2014, lk 17.